# Graciela Salicrup

Graciela Salicrup (Ciutat de Mèxic, 7 d'abril de 1935 - 29 de juny de 1982) Graciela Salicrup López matemàtica i arquitecta mexicana, investigadora pionera en la branca de la topologia categòrica en les dècades de 1970 i 1980. En record seu, l'auditori de l'Institut de Matemàtiques de la UNAM porta el seu nom.

## Biografia

Després d'acabar la secundària, Salicrup López es va matricular a l'Escola Nacional Preparatòria, on va estudiar Matemàtiques. Després va assistir a la Universitat Nacional Autònoma de Mèxic (UNAM) per a estudiar arquitectura i llengua alemanya. El 1959 es graduava en Arquitectura a la Universitat Nacional Autònoma de Mèxic (UNAM).
Va treballar amb l'antropòloga Laurette Séjourné a la zona arqueològica de Teotihuacan, fent aixecaments i plans, així com dirigint excavacions en aquesta zona arqueològica.
L'any 1964 ingressà a la Facultat de Ciències de la UNAM per cursar la carrera de Matemàtiques. Cinc anys després es titulava amb la tesi «Subgrup de Jian-Bo-Ju». Entre 1966 i 1968 va impartir classes de matemàtiques a la Facultat d'Arquitectura de la UNAM.
En els anys posteriors començà a fer recerques amb el doctor Roberto Vázquez, amb aportacions a la topologia categòrica. Centrada en l'estructura de la categoria Top d'espais topològics i amb funcions contínues, el seu treball relaciona conceptes com la reflexivitat o correflexivitat amb els de connexió i convivència, tant en Top com en determinades subcategories de Top. Completà la seva tesi doctoral l'any 1978 amb el treball «Epirreflexivitat i connexitat en categories concretes topològiques».
Posteriorment inicià un període de molta riquesa en publicacions en col·laboració amb els principals desenvolupadors d'aquesta branca científica, com Horst Herrlich. Assistíx al Congrés sobre Aspectes Categòrics de Topologia i Anàlisi a Ottawa, a la Conferència Internacional de Teoria de Categories a Gummersbach i al Taller sobre Tòpics Especials en Topologia i Teoria de Categories a Bremen l'any 1981.
Va ser escollida membre de la Societat Matemàtica Mexicana, amb reciprocitat a la American Mathematical Society, el 1973.
L'any 1982 sofrí un tràgic accident que desembocaria en la mort el 29 de juny del mateix any, deixant sobtadament un projecte de recerca important per desenvolupar.

## Algunes publicacions

Com a arquitecta:
* Laurette Séjourné, «La ceràmica de Teotihuacán», Cuadernos Americanos, maig-juny 1963. (Hi apareixen gràfiques dels percentatges de diferents tipus de ceràmica fetes per Graciela Salicrup).
* Laurette Séjourné, «Interpretación de un jeroglífico teotihuacano», Cuadernos Americanos, setembre-octubre 1962. (Dibuixos d'Abel Mendoza i Graciela Salicrup).
* Laurette Sejourné, Arquitectura y pintura en Teotihuacán, Mèxic, Siglo XXI Ed., 1966. (Aixecaments i perspectives de Graciela Salicrup).
Com a matemàtica:
* Categorías de conexión (amb Roberto Vázquez), Anales del Instituto de Matemáticas, 12 (1972), UNAM.
* Reflexividad y coconexidad en Top (amb Roberto Vázquez), Anales del Instituto de Matemáticas, 12 (1972), UNAM.
* Epirreflexividad y conexidad en categorías concretas topológicas (tesi doctoral), Anales del Instituto de Matemáticas, 18 (1978), UNAM.
* Dispersed factorization structures (amb Horst Herrlich i Roberto Vázquez), Canadian Journal of Mathematics, 31 (1979).
* Factorizations, denseneness, separation, and relatively compact objects (amb Horst Herrlich i George Strecker), Proceedings of the 8th International

## Llegat

L'auditori de l'Institut de Matemàtiques de la UNAM porta el seu nom, com a homenatge a la seva persona i a la seva tasca com a investigadora. La seva recerca en topologia categòrica va ser publicada el 1986 per Horst Herrlich i Carlos Prieto.

## Referències

* ↑ «Graciela Salicrup» (en castellà). UNAM. [Consulta: 21 abril 2022].
* ↑ Mercado Saucedo, Alberto. «Graciela Salicrup: una vida continua» (en castellà). Cuadernos de Cultura Científica, 13-07-2020. [Consulta: 21 abril 2022].
* 1 2 Gómez Wulschner, Claudia. «Ecos del pasado... luces del presenteː Graciela Salicrup (1935-1982)» (en castellà). Miscelanea ´ Matematica ´ 44 (2007) 1–9. Miscelanea Matematica, 44, 2007. [Consulta: 13 març 2021].
* ↑ Verdin, Claudia. Influences of women teaching mathematics related fields in higher education in Mexico and Texas: dissertation presented to the graduate faculty of the University of the Incarnate Word in partial fulfillment of the requirements for the degree of Doctor of Philosophy (en anglès), ///. OCLC 1004502487 [Consulta: 13 març 2021].
* ↑ «Elections to membership» (en anglès). Bulletin of the American Mathematical Society, 79, 4, 1973, p. 646–653. DOI: 10.1090/S0002-9904-1973-13248-3. ISSN: 0002-9904 [Consulta: 13 març 2021].

## Bibliografia

* Categorical Topology, The complete work of Graciela Salicrup, Horst Herrlich i Carlos Prieto, Societat Matemàtica Mexicana, 1988.
* Ciencia y Tecnología en México en el siglo XX, Biografías de personajes ilustres, Maria Emilia Caballero y Mónica Clapp, Academia Mexicana de Ciencias, 2006, Vol 5, pp 255-268.